ซาอุฯ เปิดรับ “พยาบาลไทย” 400 อัตราค่าจ้างสูงสุด 1 แสนบาท
กระทรวงแรงงาน เปิดรับสมัครพยาบาลไปทำงานที่ซาอุดีอาระเบีย หลัง 2 บริษัทธุรกิจสุขภาพเปิดรับสมัคร 400 อัตรา โดยให้เงินเดือนขั้นต่ำ 30,000 บาทไปจนถึง 100,000 บาท
กระทรวงแรงงาน เปิดรับสมัครพยาบาลไปทำงานที่ซาอุดีอาระเบีย หลัง 2 บริษัทธุรกิจสุขภาพเปิดรับสมัคร 400 อัตรา โดยให้เงินเดือนขั้นต่ำ 30,000 บาทไปจนถึง 100,000 บาท
21 มิ.ย. 2565

นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงาน โดยกรมการจัดหางานเปิดรับสมัครคนหางานเพื่อไปทำงานซาอุดีอาระเบียกับนายจ้างบริษัท KING FAHAD MEDICAL CITY ซึ่งประกอบกิจการบริการทางการแพทย์ จำนวน 400 อัตรา และบริษัท BRIGHT MEDICAL COMPANY ซึ่งประกอบกิจการบริการทางการแพทย์ ตำแหน่งพยาบาล จำนวน 4 อัตรา มีระยะเวลาการจ้าง 2 ปี สามารถต่ออายุได้ โดยนายจ้างจะจ่ายค่าตั๋วโดยสารเครื่องบินเที่ยวไปทำงานครั้งแรก ที่พัก และรถรับส่งระหว่างที่พักและสถานที่ทำงาน ค่ารักษาพยาบาล และค่าประกันสุขภาพ (ตามนโยบายของแต่ละบริษัท)
โดยผู้สนใจสามารถสมัครด้วยตนเอง ได้ตั้งแต่วันที่ 24 มิถุนายน – 4 กรกฎาคม 2565 ในวันและเวลาราชการ ณ สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1 – 10 หรือกองบริหารแรงงานไทยไปต่างประเทศ ฝ่ายจัดส่งไปทำงานไต้หวันและประเทศอื่นๆ ชั้น 12 อาคารสำนักงานประกันสังคม กรุงเทพมหานครพื้นที่ 3 ถนนมิตรไมตรี แขวงดินแดง เขตดินแดง กรุงเทพมหานคร
สำหรับคุณสมบัติของผู้สมัครงานพยาบาล เป็นเพศหญิง อายุ 20 – 60 ปี สามารถสื่อสารภาษาอังกฤษได้ และต้องจบวุฒิการศึกษาระดับปริญญาตรีพยาบาลศาสตร์ขึ้นไป โดยมีอัตราค่าจ้าง ดังนี้
1.ผู้จัดการพยาบาล (Nurse Manager) จำนวน 20 อัตรา ค่าจ้างเดือนละ 8,135 – 11,824 ริยาล หรือประมาณ 74,397 – 108,134 บาท ประสบการณ์ 10 ปีขึ้นไป วุฒิการศึกษาปริญญาโทหรือปริญญาเอกพยาบาลศาสตร์ ประสบการณ์ 4 ปีขึ้นไป
2.หัวหน้าพยาบาล (Head Nurse) จำนวน 30 อัตรา ค่าจ้างเดือนละ 6,145 – 8,320 ริยาล หรือประมาณ 56,197 – 76,088 บาท ประสบการณ์ 9 ปีขึ้นไป วุฒิการศึกษาปริญญาโท ประสบการณ์ 6 ปีขึ้นไป
3.พยาบาลหัวหน้าเวร (Charge Nurse) จำนวน 50 อัตรา ค่าจ้างเดือนละ 5,155 – 6,978 ริยาล หรือประมาณ 47,144 – 63,815 บาท ประสบการณ์ 7 ปีขึ้นไป วุฒิการศึกษาปริญญาโท ประสบการณ์ 4 ปีขึ้นไป
4.พยาบาลผู้ดูแล 1 (Staff Nurse 1) จำนวน 200 อัตรา ค่าจ้างเดือนละ 4,320 – 5,850 ริยาล หรือประมาณ 39,507 – 53,500 บาท ประสบการณ์ 5 ปีขึ้นไป วุฒิการศึกษาปริญญาโท ประสบการณ์ 2 ปีขึ้นไป
5.พยาบาลผู้ดูแล 2 (Staff Nurse 2) จำนวน 100 อัตรา ค่าจ้างเดือนละ 3,625 – 4,423 ริยาล หรือประมาณ 33,151 – 40,449 บาท ประสบการณ์ 2 ปีขึ้นไป
6.พยาบาล (Nurse) จำนวน 4 อัตรา ค่าจ้างเดือนละ 4,200 ริยาล หรือประมาณ 38,410 บาท
(อัตราแลกเปลี่ยน ณ วันที่ 8 มิถุนายน 2565 : 1 ริยาล เท่ากับ 9.1453 บาท)
ทั้งนี้ จะประกาศรายชื่อผู้มีสิทธิ ทางเว็บไซต์ doe.go.th/overseas หลังจากนายจ้างคัดเลือกคนหางานด้วยตนเอง ผ่านการสอบสัมภาษณ์แบบออนไลน์ สอบถามรายละเอียดเพิ่มเติมได้ที่ สายด่วนกระทรวงแรงงาน โทร. 1506 กด 2 กรมการจัดหางาน หรือสายด่วนกรมการจัดหางาน โทร. 1694